AARHUS: I Aarhus er der ingen planer om at følge andre byers eksempel og indføre forbud mod at vande haven.

Forbruget stiger godt nok i tørken. Men ikke mere end at Aarhus Vand kan følge med.

- I en by som Aarhus er der store områder med lejligheder, hvor der ikke er haver at vande. Derfor ændres forbruget ikke så meget, siger Michael Rosenberg, der er teamleder for drikkevand hos Aarhus Vand.

I områder med mange haver kan forbruget stige med 50 procent i en tørkeperiode som denne.

Lige nu er forbruget i Aarhus øget med 10-12 procent.

- Det svarer til vandforbruget i 2020-25, hvis byens indbyggertal vokser som forventet, siger Michael Rosenberg.

Aarhus Vand producerer 15 millioner kubikmeter om året. Og det er ikke meget sammenlignet med for eksempel 1980-erne.